Hereus

***Hereus*** és el títol del vuitè episodi de la primera temporada de *Temps de Silenci*, emès originalment a TV3 el 7 de març de 2001.

## Cronologia

L'acció d'aquest episodi té lloc entre setembre de 1941 i febrer de 1951.

## Sinopsi

En Joaquim torna de Rússia. Sembla canviat... Neix el fill de la Isabel, però les coses no sempre van com han d'anar... I la Dolors, gelosa, necessita aferrar-se a en Ramon. I en Frederic, com tants d'altres, necessita explicar els seus sentiments... Tots.

## Argument

El primer fill de la Isabel i el Frederic neix a la tardor de 1941. Mentre la Isabel es recupera d’un part llarg i difícil, tota la família marxa a celebrar el bateig del petit Frederic Ribalta Dalmau. La paternitat es fa dura pel matrimoni, doncs el petit passa les nits plorant i els dies inquiet. La Isabel adopta una actitud invasiva i defensiva on el Frederic no hi pot intervenir, fent que ell comenci a dubtar del matrimoni, arribant a afirmar que ella encara s’estima el Ramon de veritat.

El Joaquim segueix a Rússia amb la División Azul i les notícies que la família rep d’ell són escuetes. D’altra banda, la Dolors segueix treballant pel Ramon a la botiga i el Jaume està molt integrat en les seves vides, passant les tardes allà a l’acabar l’escola. La Carmeta ha de marxar a Sant Galdric i deixa el Ramon i la Dolors sols a la botiga. Ella intenta esbrinar alguna cosa del passat de la Isabel i el Ramon, però ell la defuig i marxa al bar del Mingo. Aquella mateixa nit, quan el Ramon torna a casa hi troba la Dolors, que s’ha convidat a sopar i ha acabat de preparar el menjar que la Carmeta havia preparat. En un impuls de la Dolors, la parella s’acaba besant.

L’estiu de 1942, els Dalmau decideixen no anar a la Torreta perquè el fill de la Isabel i el Frederic encara és petit i molt inquiet. El matrimoni s’ha distanciat per causa dels problemes amb el petit, que no descansa pels plors. La Isabel està molt preocupada, però el Frederic no hi dóna més importància. El Frederic confessa a la Marta que la situació el sobrepassa i que en moltes ocasions pensa que potser voldria ser en un altre lloc.

A la botiga, el Ramon celebra haver guanyat la representació d’electrodomèstics Minor per vendre’n a la botiga. Minuts abans, la Carmeta diu a la Dolors que mai no podrà tenir el Ramon perquè ell ja ha aconseguit tot el que volia d’ella, si bé la Dolors insisteix en que ell l’aprecia de debó. La Dolors s’enfada amb el Ramon per voler celebrar l’èxit aconseguit d’amagat, retraient-li que ja fa mesos que són junts i que encara no ho ha volgut fer públic. Dies després, el representant de Minor anirà a la botiga i farà sentir incòmode a la Dolors, que sortirà corrents i començarà a plorar a la plaça, on farà entendre al Ramon que està embarassada. Davant la notícia, el Ramon decidirà casar-se amb ella, celebrant el casament al bar del Mingo.

La Dolors es visita amb el Frederic i li parla de la seva preocupació per no quedar embarassada, demostrant així que havia enganyat el Ramon. El Frederic intenta tranquil·litzar-la explicant-li que no té cap problema físic que li ho impedeixi i que tot serà qüestió de paciència. A la plaça, el Ramon decideix explicar al Llorenç que està esperant el seu primer fill amb la Dolors. Dies després, la Dolors decidirà fingir un accident a l’escala per justificar la pèrdua del fill, demanant al Frederic que li guardi el secret. Un cop a l’hospital, mentre la Carmeta la visita, descobrirà que mai no havia estat embarassada i que l’únic mal que s’ha fet ha estat trencar-se dues costelles. No obstant, decidirà no explicar-li la veritat al Ramon i dir-li que ha perdut el fill que esperaven.

De nou a can Dalmau, el Frederic i la Isabel posen el nen a dormir. La Isabel es queda adormida al sofà aprofitant que el petit descansa però, quan es lleva, s’adona de que el petit ha mort al bressol sense que ningú hagi pogut fer res per salvar-lo. L’esdeveniment farà caure la Isabel en una profunda depressió durant la qual intentarà culpar al Frederic de tot el que ha passat, fent-lo fora de casa i demanant-li que marxi a viure a la Torreta. Aquella mateixa nit, la Isabel i el Ramon es reuniran al terrat, on ell l’animarà a ser forta i a tirar endavant.

A la Torreta, el Frederic rebrà la visita de la Victòria, qui li demanarà que tornia a Barcelona per evitar que la situació se segueixi allargant, tot i que ell no n’està gens convençut. Rep també la visita del Llorenç, amb qui trencarà a plorar i a qui acabarà confessant que realment n’està enamorat, comentari que el Llorenç obviarà, demanant-li oblidar el que acaba de passar i que torni a Barcelona per fer tot el possible per fer feliç la Isabel.

Al final del capítol, el Joaquim torna a Barcelona sense avisar després de la seva aventura amb la División Azul, explicant a la Isabel que ha estat una experiència molt dura i que gairebé tots els seus companys han mort.